פיניקס

פיניקס (אנגלית מיוונית: Phoenix, ) היא בירת מדינת אריזונה שבארצות הברית, והעיר הגדולה ביותר במדינה זו. אוכלוסייתה מונה כ-1.6 מיליון איש, היא העיר החמישית המאוכלסת ביותר בארצות הברית, והיא העיר השישית בגודלה ועיר הבירה הגדולה ביותר בארצות הברית. בנוסף היא העיר השנייה בגודלה במערב ארצות הברית אחרי לוס אנג'לס.

פיניקס היא עיר מחוז של מחוז מריקופה ובמטרופולין שלה חיים 4.8 מיליון בני אדם נכון לשנת 2020.

פיניקס נמצאת בעמק פיניקס שבמרכז אריזונה. היא שוכנת בגובה ממוצע של 340 מטר בקצה הצפון-מזרחי של מדבר סונורה.

היסטוריה 
ממצאים ארכאולוגיים מצביעים על חיים באזור עוד לפני 1,000 שנים. האינדיאנים הקדומים חפרו מספר תעלות מים על מנת להפריח את האזור.

האב אסביו קינו האיטלקי הוא אחד האירופאים הראשונים שהגיע לאזור בשירות האימפריה הספרדית במאה ה-17. באותה תקופה השטח היה חלק ממלכות המשנה של ספרד החדשה. האב אסביו עבר לדרום אריזונה שם הקים מיסיון. שטח מרכז אריזונה ועמק פיניקס נשאר בלתי מיושב למעט שבטים אינדיאנים.

בשנת 1865 הקים צבא ארצות הברית מצודה באזור על מנת לדכא את האינדיאנים. שנתיים לאחר כן הגיע ג'ק סווילינג, אשר הגיע למערב ארצות הברית בחיפוש אחר עושר. במהלך מסעו עצר ללגום מי נהר ואז עלה במוחו הרעיון ליישב את אזור העמק השומם. סווילינג חפר מספר תעלות במקום התעלות העתיקות של האינדיאנים הקדומים.

העבודה הקשה הניבה פירות. באותה שנה הוקמה קהילה קטנה כשישה קילומטר מזרחית למקום בו ממוקמת העיר פיניקס. העיירה הקטנה נקראה בהתחלה 'פאמפקינוויל' (עיירת הדלעת) על שם גידולי הדלעת הרבים במקום. לאחר מכן שונה שמה ל'סווילינג מיל' על שמו של סווילינג. לאחר מכן שונה שמה עוד מספר פעמים. סווילינג שהיה פעם חייל בצבא הקונפדרציה רצה לקרוא לעיר 'סטונוול' על שמו של הגנרל, תומאס ג'ונתן ג'קסון. אחרים רצו לקרוא לעיר "סטאלינה". שני הצדדים לא הצליחו להגיע להסכם משותף עד שהלורד פיליפ דארל לופה הציע את השם "פיניקס" כשם המתאר עיר שקמה מחורבות של תרבות קדומה.

העיר הפכה רשמית לעיירה ב-4 במאי 1868 ונערכו בה הבחירות הראשונות לראשות העיירה. ב-15 ביוני הוקם בית דואר כאשר ג'ק סווילינג מונה למנהל. כאשר החלה העיר לגדול הוחלט לרכוש שטחים נוספים על מנת להרחיב את העיר. נרכש שטח של 1.3 קילומטר רבוע והוקמו בו בתים חדשים. מאז נהרסו רוב בתי העיר הישנה ונבנה במקום אזור עסקים מודרני עם גורדי שחקים וכבישים רחבים.

עיירות נוספות הוקמו באזור וב-12 בפברואר 1871 הרשות המחוקקת של הטריטוריה הקימה את מחוז מריקופה ופיניקס הפכה לעיר הבירה של המחוז. באותה שנה הוקמה גם הכנסייה הראשונה והחנות הראשונה בעיירה. שנה לאחר מכן הוקם בית הספר הראשון. עד 1874 נפתח בעיר משרד טלגרף, 16 ברים, ארבעה אולמות ריקודים ושני בנקים.

בסוף שנות ה-80 של המאה ה-19 חוברה פיניקס למסילת הרכבת, כלכלת העיר שגשגה ואוכלוסייתה העיר גדלה באופן ניכר. בשנת 1891 נחנכה חשמלית בעיר.

בשנת 1911 הוקם 'סכר רוזוולט' מזרחית לעמק פיניקס על מנת לווסת את המים הזורמים בעמק ולהשתמש בהם, וזאת במסגרת התוכנית "החוק הלאומי להשבחת הקרקע" של הנשיא תאודור רוזוולט. הדבר גרם להיווצרות מספר אגמים בהרים באזור אך יבש לגמרי את הנהר 'סולט ריבר' מה שגרם לעזיבת ציפורים נודדות רבות, בונים וסכרי בונים וצמחייה מיוחדת.

ב-14 בפברואר 1912 הפכה פיניקס לעיר הבירה של המדינה החדשה, אריזונה. הסיבה העיקרית למינויה של פיניקס לבירתה של אריזונה היא המיקום הגאוגרפי. פיניקס הייתה קטנה יותר מטוסון אך מיקומה במרכז אריזונה ודרכי הגישה אליה הובילו לבחירה בה.

בשנת 1947 שרפה גדולה הרסה כמעט את כל צי החשמליות של עיר. בניית תשתית חדשה ורכישת חשמליות חדשות הייתה יקרה מדי ומאז לא חודשה נסיעת החשמלית בעיר.

בשנות ה-50 של המאה ה-20 חיו בעיר והעיירות סביבה כ-100,000 תושבים. עם הזמן האוכלוסייה גדלה עוד ועוד.

מאז שנת 2000, פיניקס גדלה ב-24.2% והיא המטרופולין השנייה במהירות הצמיחה שלה בארצות הברית אחרי לאס וגאס שאוכלוסייתה גדלה ב-29.2% מאז שנת 2000.

גאוגרפיה 
פיניקס שוכנת בגובה 300 מטר מעל פני הים ב'עמק סולט ריבר' הידוע בכינויי "עמק השמש" במרכז מדינת אריזונה. העיר שוכנת בחלק הצפוני של מדבר סונורה המכסה חלק נרחב של מערב-דרום אריזונה, מעט ממזרח קליפורניה וצפון-מערב מקסיקו.

נהר סולט המתחיל במזרח מדינת אריזונה עובר דרך העיר ונשפך מעט מערבית לה לנהר חילה. הנהר יבש רוב הזמן, אך מדי פעם זורמים בו מים כאשר זרימת יתר של מים מאלצת פתיחת ששת הסכרים מזרחית לפיניקס.

פיניקס מוקפת בהרים. בצפון-מזרח הרי מק'דול, "הרי המכל הלבן" (White Tank Mountains) במערב ו"הרי אמונה טפלה" במזרח, הרי פיניקס ו"הרי נחל סולט" דרומית לה. חלקים משני ההרים הדרומיים נכללים בשטח המוניציפלי של פיניקס. גדילתה של העיר גורמת להקמת שכונות גם בהרים הסובבים את העיר.

אקלים 
פיניקס שוכנת בצפונו של מדבר סונורה ועל כן מזג האוויר בה הוא צחיח ומדברי. הטמפרטורה בקיץ דומה לקיץ הישראלי והיא בין החמות בארצות הברית עם ממוצע של 107 ימים עם מעל 38 מעלות חום. ממוצע 300 ימי שמש בשנה וימי גשם מועטים עם ממוצע של 204 מ"מ גשם בשנה. חודש יולי בדרך כלל הוא החודש הגשום ביותר בשנה, בספטמבר 2014 ירדו כמות שיא של גשמים ביממה אחת, 84 מ"מ ושברו שיא של 75 שנים שעמד על 74 מ"מ. הלילות יכולים להיות קרירים בגלל מזג אוויר המדברי. החורף רוב הזמן חמים עם ממוצע של 20 מעלות צלזיוס. ביוני 1990 הגיעה הטמפרטורה לשיא כל הזמנים עם 50 מעלות צלזיוס. לעיתים נדירות הטמפרטורות בעיר יורדות אל מתחת לאפס, הפעם הראשונה שנמדדו היו בנובמבר 1956 והאחרונה במרץ 1987, בהתאם לכך גם שלג הוא אירוע נדיר בעיר השלג נרשם לראשונה בעיר ב-1898 ומאז הצטברות של 0.15 ס"מ נרשמה רק שמונה פעמים. סופת השלגים הכבדה ביותר נרשמה בינואר 1937 כאשר העיר נצבעה לבן במשך שלושה ימים.

בניגוד לאזורים המדבריים ששם קיים הבדל גדול בטמפרטורות בין היום והלילה, עם השנים בעיר זה כבר לא קורה בגלל ריבוי הבנייה של המדרכות והבניינים שאוגרים את אור השמש במשך היום ומשאירים אותו חם גם בשעות הלילה.

דמוגרפיה 
נכון ל-2010 פיניקס היא העיר החמישית המאוכלסת ביותר בארצות הברית עם 1,615,017 תושבים, מה שהופך אותה לבירה המאוכלסת ביותר בארצות הברית. בשנת 2016 הפכה העיר לעיר הצומחת ביותר בארצות הברית עם 88 לידות מדי יום. העיר מאוכלסת כמעט במידה שווה בין גברים לנשים כאשר גברים מהווים 50.2% מהאוכלוסייה, הגיל הממוצע הוא 32.2, כאשר רק 10.9% מהאוכלוסייה בני מעל גיל 65, 98.5% מאוכלוסיית העיר מתגוררת במשק בית עם ממוצע של 2.77 נפש. ההכנסה הממוצעת למשק בית בעיר היא 47,866 דולר וההכנסה המשפחתית למשק בית היא 54,804 דולר, לזכרים הכנסה חיצונית של 32,820 דולר לעומת נשים עם הכנסה ממוצעת של 27,466 דולר.

נכון ל-2010, 63.5% הם דוברי אנגלית, 30.6% ספרדית, 2.5% הודית או שפה אירופאית אחרת, ו- 20.6% שפה אסיאתית כלשהי.

נכון ל-2014, 66% מאוכלוסיית העיר הם נוצרים ואילו 26% טענו שאין להם כלל השתייכות דתית, 7% מהאוכלוסייה כוללים יהדות, בודהיזם, אסלאם והינדואיזם.

פשע 
עד שנות השישים הפשע היה בעיה מרכזית בעיר ובשנות השבעים אפילו יותר החמיר והיה אזור הפשע הגדול באריזונה. עם הצמיחה בשנים האלה, הפשע הגדול היה באחזקה והונאת קרקעות, הונאות קרקעות אלה הביאה לאחד ממקרי הרצח הידועים לשמצה בעיר כאשר בשנת 1976 סופר בשם דוב בולס נרצח על ידי מכונית תופת, ההערכות הן שנרצח על ידי ארגוני פשיעה כיוון שסיקר בעיתון את ההונאה בקרקעות שמתקיימת בעיר מה שלא מצא חן בעייני הפושעים. מקס דנלאפ הורשע ברצח מדרגה ראשונה. מאז שנת 2003 שבה היה שיא של 241 מקרי רצח בשנה צנחו עד שנת 2014 ל-114מקרי רצח בלבד.

בשנים 2001 ו-2002 דורגה פיניקס במקום הראשון במדינה במקרי גנבות הרכב שבה כאשר עם מעל 22,000 ו-25,000 מקרי גנבה בהתאמה, הם ירדו מאז מדי שנה עם 7,200 מקרים בלבד ב-2014, ירידה של כמעט 70%. עם סיום העשור הראשון של המאה העשרים התרבו בעיר מקרי הפשיעה בענייני סמים. נושא פשע נוסף שעל פי ההערכות מקורו בסמים הוא חטיפה, בשנים אלו אף כונתה פיניקס "בירת החטיפות של ארצות הברית", על פי החשד, החוטפים הם חלק מקרטלי הסמים שבאים ממקסיקו.

כלכלה 
בתחילת דרכה כלכלת פיניקס הסתמכה בעיקר על חקלאות. מסילת הרכבת שהגיע לפיניקס במאה ה-19 עזרה לשנע את פירות ההדר והצמר מפיניקס לשאר חלקי ארצות הברית. בשני העשורים האחרונים כלכלת פיניקס צמחה והתפתחה במהירות בזכות גידול האוכלוסייה המשמעותי. רבים מתושבי האזור מועסקים בעבודות ממשלתיות. מפעלי היי טק נפתחו בעיר מאז שנות ה-80 של המאה ה-20. בשנת 1998 העבירה חברת אבנט, חברת שיווק אלקטרוניקה מהגדולות בעולם, את משרדיה הראשיים לפיניקס. חברות הייטק רבות פתחו משרדים גדולים בפיניקס ובהן: איביי, גוגל, AOL, אינטל, אמזון ועוד.

העיר מתבססת גם על תיירות קיץ ותיירות גולף בפרט עם מעל ל-200 מסלולי גולף.

חינוך ותרבות 

חיי תרבות בפיניקס מפותחים מאוד. מוזיאונים, היכלי תרבות ומרכזי אופרה. 'מוזיאון פיניקס לאמנות' הוא המוזיאון הגדול ביותר של אומנות חזותית בדרום-מערב ארצות הברית. מוזיאונים מפורסמים נוספים הם: 'מרכז המדע של אריזונה' ו'מוזיאון ההיסטוריה של פיניקס'. בעיר נמצא גם היכל הסימפוניה של פיניקס שבו ארבעה אולמות המארחים הופעות של תזמורות פילהרמוניות, אופרה וריקודי בלט. בשל מזג האוויר הנוח בעיר ישנם אטרקציות רבות בשטחים פתוחים שמושכות אליהן מדי שנה אלפי תיירים. בין היתר הוא גן חיות ללא מטרות רווח שהוקם ב-1962, גן החיות התפרסם כיוון שפיתח מוניטין לשימור בעלי חיים מזנים נכחדים, בסמוך לגן החיות נמצאים הגנים הבוטניים של פיניקס שנפתחו ב-1939, הגנים זוכים לשבחים בינלאומיים בשל תערוכות האומנות שלהם ותוכניות החינוך, בגנים יש את האוסף בגדול ביותר בארצות הברית של צמחים צחיחים.

אירועים שנתיים רבים בפיניקס וסביבתה משאירים אחריהם מורשת עשירה והיסטוריה והם כוללים מופע סוסים הגדול בעולם, חגיגה של התרבות היפנית, השוק ההודי של פאבלו גראנדה, פסטיבל השבוע במטבח הסיני, חגיגה קבועה בדצמבר לחנוכה, חגיגה לימי הביניים ולתרבות הסקוטית.

פיניקס היא ביתה של אוניברסיטת המדינה של אריזונה, אחת האוניברסיטאות המובילות בארצות הברית בחקר החלל.

ספורט 
לפיניקס נציגות בכל אחת מארבע הליגות המקצועניות הבכירות בצפון אמריקה: ה-NFL (פוטבול), ה-NBA (כדורסל), ה-MLB (בייסבול) וה-NHL (הוקי קרח), היא העיר הגדולה ביותר ללא קבוצה בליגת הכדורגל ה-MLS.

תחבורה 
שני נמלי תעופה גדולים משרתים את פיניקס. נמל התעופה 'סקיי הארבור' ממוקם מעט מזרחית לפיניקס. הוא הנמל תעופה הגדול באריזונה והתשיעי בעומס הטיסות בארצות הברית ו-18 בעולם. רק ב-2006 שירת יותר מ-41 מיליון בני אדם. הנמל משרת יותר מ-100 יישובים. נמל תעופה נוסף הוא 'נמל תעופה פיניקס-מסה' שהוא קטן יותר. בעבר זה היה בסיס חיל האוויר האמריקאי אך אוזרח ב-1993. ישנם עוד שלושה נמלי תעופה קטנים יותר המשרתים בעיקר מטוסי מנהלים ומטוסים קטנים.

ממשל 
מועצת העיר מורכבת מראש עיר ומשמונה חברי מועצה, בניגוד לראש עיר שנבחר בבחירות עירוניות כלליות, חברי מועצת העיר נבחרים רק על ידי המחוזות אותן הם מייצגים, כאשר גם ראש העיר וגם חברי המועצה נבחרים אחת לארבע שנים.

ערים תאומות

קישורים חיצוניים

 
 

 

אריזונה: ערים
מדינות ארצות הברית: ערי בירה

עוף החול
יישובים שהוקמו ב-1881